BAGUIO CITY - Agtultuloy ti isaysayangkat nga imbestigasyon ti BCPO Station 10 mainaig iti nadiskubre a bangkay ti balasang iti uneg ti kuarto sadiay Purok 1, Foggy Hills, Dontogan Barangay, Baguio City idi rabii.
Nabigbig ti biktima a ni Vergie Fernandez Sagayo, dise otso anyos, awanan iti asawa, tubo ti Bunga, Tadian, Mt. Province ken agab-abangan iti nasao a lugar.
Maibasar iti inisyal nga imbestigasyon, idi laeng malem kalman ket nakitada ti biktima nga agak-akas iti nakabilag a bado ngem idi laeng alas otso ti rabii ket nasarakan daytoy kadagiti kakabsatna nga awananen iti biag iti uneg ti kuartona.
Naamuan nga idi nagawid dagiti dua a kabsatna ket nadanonda a naka-lock ti ridaw, nakatugaw ti biktima ngem nagalutan iti extension wire ti tengngedna iti namin-uppat a kawikaw ken naigalot ti extension wire iti poste ti double deck a kama ti biktima.
Naipasidong met iti otopsiya ti bangkay ti biktima tapnu maamuan nu kasanu a pimmusay ti nasao a balasang.
ilo_Latn ilo_Latn ilo_Latn ilo_Latn ilo_Latn